Na podlagi 21. člena Statuta Slovenske potapljaške zveze je Predsedstvo na svoji ..... ...... seji, dne………………….... sprejelo Pravilnik KOMITEJA ZA IZOBRAŽEVANJE pri  Slovenski potapljaški zvezi, tako, da se glasi:

PRAVILNIK

KOMITEJA ZA IZOBRAŽEVANJE
 SPZ

I.	SPLOŠNE DOLOČBE

1. člen

Ta pravilnik ureja organizacijo, naloge in delovanje KOMITEJA ZA IZOBRAŽEVANJE pri Slovenski potapljaški zvezi (v nadaljevanju besedila komiteja) članstvo v njej, njeno financiranje in pravila za organizacijo.

2. člen

Komite vključuje različne programe potapljanja, ki jih izvajajo posamezne potapljaške šole, ki so vključene v seznam potapljaških šol pri SPZ in s tem ustrezajo kriterijem izpolnjevanja osnovnega skupnega programa šolanja potapljačev vseh kategorij. 

Komite deluje v sklopu Slovenske potapljaške zveze, njegov osnovni skupni program šolanja pa je verificiran na Ministrstvu za šolstvo in šport RS.

3. člen

Pri svojem delu Komite posredno ali neposredno sodeluje s priznanimi potapljaškimi šolami, ki imajo ekvivalenten program šolanja športno rekreativnih potapljačev in URSZR na nivoju organizacije tehničnega potapljanja.

4. člen

Naloge Komiteja so:

Vzgoja in usposabljanje potapljačev za potapljanje v rekreativne namene in to:
-	z zrakom z uporabo odprtega sistema dihanja, 
-	z različnimi plinskimi mešanicami z uporabo polzaprtega ali zaprtega sistema dihanja do globine 40 m, 
-	za potapljanje v oteženih razmerah, kot je potapljanje v zaprtih prostorih in na potopljenih objektih.

II.	ORGANIZACIJA 

5. člen

Oblike delovanja komiteja so:

1.	Potapljači in inštruktorji.
2.	Komisija za potapljanje v okviru posamezne potapljaške šole.
3.	Komite pri SPZ
4.	Zbor inštruktorjev

A	POTAPLJAČI IN INŠTRUKTORJI

6. člen

Potapljač
Posameznik, ki opravi tečaj po enem s strani SPZ priznanih programov šolanja potapljačev in ima mednarodno priznano potapljaško kvalifikacijo. Potapljaške kategorije nimajo časovnih omejitev. Potapljačem se priporoča, da si pridobijo sveže informacije o napredovanju tehnike in praktičnih izkušnjah športnega potapljanja. Potapljačev nivo znanja in usposobljenosti se prepozna iz njegovih dokumentov, ki so mednarodne veljave. 

Inštruktor
Potapljač, ki opravi tečaj za inštruktorja po eni ali več šolah potapljanja, ki imajo program šolanja potrjen s strani SPZ in Ministrstva za šolstvo ter z aktivnim statusom v mednarodno priznani šoli. Za inštrukorja, ki se izšola izven Slovenije se lahko zahteva za pridobitev inštruktorske licence preizkus znanja, potrebnega za poučevanje na področju Slovenije in izdajo mednarodno veljavnih dokumentov.

B	KOMISIJA ZA POTAPLJANJE POSAMEZNE POTAPLJAŠKE SOLE

7. člen

Komisija je lahko ustanovljena v sklopu posamezne potapljaške šole, po pravilih, ki veljajo za izobraževane pri taki šoli, z upoštevanjem osnovnega skupnega programa šolanja potapljačev vseh kategorij. Komisija ali šola delegira svojega predstavnika v Komite pri SPZ.

C	KOMITE ZA IZOBRAŽEVANJE PRI SPZ

8. člen
	
Za organizacijo, izobraževanje, usposabljanje in delovanje vseh potapljaških šol na območju delovanja Slovenske potapljaške zveze deluje komite pri SPZ.  Komite ima komisije:

1.	komisijo za programe šolanja,
2.	komisijo za specialnosti,
3.	komisijo za tehnično opremo.

9. člen

Naloge komiteja:
- povezuje, usklajuje in usmerja delovanje potapljačev in inštruktorjev,  
- skrbi za izpopolnjevanje ukrepov in pripomočkov, za varnost potapljanja in, da se pri potapljanju   uporabljajo najsodobnejši pripomočki in spoznanja,
- skrbi za pravilno strokovno usposobljenost potapljačev za potapljanje v oteženih razmerah,
- preučuje vprašanja potapljanja s plinskimi mešanicami,
- skrbi za koordinacijo med posameznimi šolami, 
- skrbi za dobre stike med domačimi in tujimi potapljači, 
- srbi za strokovno vzgojo vseh potapljačev, v ta namen prireja tečaje, seminarje in praktične vaje, 
- vodi evidenco o nesrečah pri potapljanju,
- izdaja strokovne in druge publikacije, 
- opravlja še druge posebne dolžnosti, ki so vezane na potapljanje in so večjega pomena za potapljaško dejavnost v Sloveniji.

10. člen

Naloga komiteja je tudi mednarodno sodelovanje. Sodelovanje je predvsem preko šolanja ter usposabljanja inštruktorjev na mednarodnih seminarjih in tečajih. 

11. člen

Komite sestavljajo predsednik, namestnik in predstavniki posameznih potapljaških šol. 

Predsednika izmed predstavnikov potapljaških šol izbere in izvoli skupščina SPZ in je lahko izvoljen večkrat zaporedoma.

Člane komiteja vsako četrto leto izvoli zbor inštruktorjev izmed izkušenih inštruktorjev z aktivnim statusom (inštruktorsko licenco). Člani Komiteja so lahko izvoljeni večkrat zaporedoma.

Komite lahko k svojemu delu pritegne tudi druge potapljače in strokovnjake za posamezna potapljaška vprašanja, prav tako pa tudi predstavnike tistih organizacij in ustanov, ki jih zanima potapljanje.

12. člen

Komite o vseh pomembnejših vprašanjih praviloma odloča na sejah.

13. člen

Sedež Komiteja je na sedežu Slovenske potapljaške zveze, če ni drugače določeno.

14. člen

Komite je za svoje delo odgovoren potapljačem in Slovenski potapljaški zvezi. Dela po pravilniku Komiteja in Statutu SPZ. Ravna se po sklepih in pobudah, ki jih daje zbor inštruktorjev in skupščina SPZ. O svojem delu poroča predsedstvu in skupščini SPZ.

15. člen

Če v mandatni dobi Komiteja kak član preneha z delom ali kako drugače izpade, vključi Komite drugega člana, ki ga predlagajo člani njegove potapljaške šole.

16. člen

Člani Komiteja morajo odstopiti, če jim izreče nezaupnico večina potapljaških šol. Če vsi člani Komiteja dobijo nezaupnico ali pa odstopijo sami od sebe, mora predsedstvo SPZ imenovati začasni odbor, ki opravlja delo do novih imenovanj. 

17. člen

Če v mandatni dobi Komiteja odstopi ali izpade več kot polovica članov ali pa predsednik, se skliče izredni zbor inštruktorjev, ki izvoli nov Komite in predsednika, ki ga potrdi predsedstvo SPZ.

18. člen

Komisije sestavljajo predsednik, podpredsednik in zainteresirani člani. 

Komisije lahko za posamezne naloge in delovna področja ustanovijo stalne ali začasne delovne skupine.

19. člen

Komisije so pri svojem delu samostojne, dolžne pa so o njem poročati  Komiteju.

Delo komisij se uredi s posebnim pravilnikom, ki ga pripravi in sprejme komisija in potrdi Komite.

Č	ZBOR INŠTRUKTORJEV

20. člen

Komite skliče vsako leto zbor inštruktorjev, posvečen strokovni problematiki. Vsako četrto leto Zbor potrdi tudi program dela Komiteja, izvoli njegove člane, in obravnava organizacijska ter druga vprašanja iz svojega dela.

Zbor sestavljajo vsi inštruktorji potapljaških šol.

Delo zbora vodi delovno predsedstvo, ki ga izvoli zbor. 

III.	ORGANIZACIJA POTAPLJANJA

21. člen

Organizacija potapljanja poteka v skladu s zakoni, uredbami in predpisi za športno in tehnično potapljanje v Republiki Sloveniji in v skladu z navodili in standardi za varno potapljanje krovne organizacije (posamezne potapljaške šole in SPZ).

IV.	VIRI IN UPORABA FINANČNIH SREDSTEV

22. člen

Finančni viri so:
- sredstva namenjena za delovanje Komiteja iz proračuna SPZ,
- prispevki fizičnih in pravnih oseb,
- lastni priložnostni dohodki.

Komite uporablja sredstva za:
- vzgojne in preventivne akcije,
- izobraževanje in usposabljanje,
- poslovanje komiteja.

Predlog proračuna pripravi predsednik in ga predloži Komiteju. Dotacije državnih organov, ter druga namenska sredstva se smejo koristiti samo za namen za katerega so bila dodeljena. Komite predloži skupščini SPZ poročilo o uporabi sredstev. 

23. člen

Član Komiteja (če sredstva omogočajo) dobi za organizirano sodelovanje povrnjene vse efektivne stroške: za prevoz, hrano, prenočišče in nadomestilo osebnega dohodka. Stroški, razen za prevoz in nadomestilo osebnega dohodka se lahko pavšalizirajo in izplačajo v obliki dnevnic. Višino dnevnic se določi po sindikalni listi.

24. člen

Finančno poslovanje lahko ureja poseben poslovnik SPZ.

V.	PREHODNE IN KONČNE DOLOČBE

25. člen

Ta pravilnik začne veljati, ko ga na predlog Komiteja sprejme predsedstvo Slovenske potapljaške zveze.

									Komite za izobraževanje pri SPZ
									Ljubljana, 29.11.2003